《二月二十三日遵奉圣诏出郊劝农谨赋诗一首示诸同寮》
宋代·周紫芝

星言出郊坰，缓辔遵微涂。陂池湛新绿，阡陌开上腴。

春色向晼晚，农事日已趋。有司奉汉诏，训辞宣帝谟。

父老数十辈，龙钟白髯须。扶杖前致词，谓当极勤劬。

曩也事格斗，今当反田庐。农桑遂温饱，里胥绝征诛。

兹焉不少力，是自贻瘠臞。椒浆酌大斗，起坐时欢呼。

有如一日蜡，相期悦须臾。殷勤颇自愧，小信殊未孚。

傥非获三登，何以谢汝徒。同寮数君子，妙略怀永图。

愿言规迟暮，共此丰岁娱。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。